नायपॉल की मृत्यु पर सारी दुनिया के साहित्य जगत ने गहरा शोक जाहिर किया है। यहां तक कि उन लेखकों ने भी उनके जाने को साहित्य जगत की एक बड़ी क्षति माना हैं जिन्होंने हमेशा नायपॉल के लेखन के पीछे के नजरिये का विरोध किया। नायपॉल कहते थे, ‘दुनिया जैसी है, वैसी है।’ उनकी यह यथार्थ-निष्ठा ही उनके लेखन की सबसे बड़ी ताकत साबित हुई है। उनके विस्तृत आख्यानों में इसी दुनिया के गतिशील रूप को देखा जा सकता है। अतीत के बारे में वे कहते थे कि आम तौर पर लोग अतीत को सिर्फ अतीत, अर्थात व्यतीत मानते हैं। इसीलिये वे खुद भी जीवन की ऐसी तमाम किल्लतों से मुक्त थे जो अतीत के बोझ की तरह आप पर लद कर आपकी भविष्य-दृष्टि के रास्ते में बाधक बनती हैं।